ΓΡΑΠΤΗ ΕΡΩΤΗΣΗ E-2189/98

υποβολή: Friedhelm Frischenschlager (ELDR) προς το Συμβούλιο

(10 Ιουλίου 1998)

Θέμα: Ανθρώπινα δικαιώματα - αποκοπή γυναικείων γεννητικών οργάνων

Σε παγκόσμιο επίπεδο υπολογίζονται περίπου 135 εκατ. γυναίκες και νεανίδες, σύμφωνα με την εκτίμηση του UNO, που πίπτουν θύματα αποκοπής γεννητικών οργάνων.

1. Θεωρεί το Συμβούλιο ότι οι γεννητικοί ακρωτηριασμοί στις γυναίκες και τις νεανίδες, που πραγματοποιούνται κυρίως σε πολυάριθμες αφρικανικές και αραβικές χώρες, αλλά και ασιατικές και, εν τελευταία αναλύσει επίσης ευρωπαϊκές μέσω των μεταναστών, αποτελούν παραβίαση των δικαιωμάτων του ανθρώπου;

2. Θεωρεί το Συμβούλιο ότι οι γεννητικοί ακρωτηριασμοί των γυναικών και των νεανίδων θα πρέπει εφεξής να τιμωρούνται στην Ευρώπη σύμφωνα με ενιαίους κανόνες;

3. Στο πλαίσιο της πολιτικής ενιαίου ασύλου που αναφέρεται στη Συνθήκη του Άμστερνταμ, θεωρεί το Συμβούλιο ότι το άσυλο θα πρέπει σε κάθε περίπτωση να χορηγείται στις γυναίκες που εγκατέλειψαν τη χώρα τους διότι κινδυνεύουν να υποστούν έναν παρόμοιο ακρωτηριασμό (ο Καναδάς έχει αναλάβει διεθνώς στον εν λόγω τομέα ρόλο πρωτοπόρου);

4. Κατά τη διάρκεια του δευτέρου εξαμήνου, το Συμβούλιο έχει την πρόθεση να προσανατολίσει, στο πλαίσιο της συνεργασίας με τις αναπτυσσόμενες χώρες, περαιτέρω τις πρωτοβουλίες που έχουν ήδη αναφερθεί στα μέσα ενημέρωσης (Τύπος, 26.06.1998) κυρίως στην πληροφόρηση και τον αγώνα κατά των απάνθρωπων αυτών πρακτικών που αποτελούν σαφέστατη παραβίαση των ανθρωπίνων δικαιωμάτων;

Απάντηση

(22 Οκτωβρίου 1998)

Κατά την 52η Γενική Συνέλευση του Οργανισμού Ηνωμένων Εθνών ένα κράτος μέλος υπέβαλε σχέδιο ψηφίσματος σχετικά με τις παραδοσιακές ή εθιμικές πρακτικές που βλάπτουν την υγεία των γυναικών και των νεανίδων (52/99). Το ψήφισμα αυτό, το οποίο υποστήριξαν όλα τα κράτη μέλη της Ευρωπαϊκής Ένωσης, εγκρίθηκε χωρίς ψηφοφορία στις 12 Δεκεμβρίου 1997.

Στο εν λόγω ψήφισμα επιβεβαιώνεται ότι οι παραδοσιακές ή εθιμικές πρακτικές που βλάπτουν την υγεία των γυναικών και των νεανίδων συνιστούν σαφώς άσκηση βίας εναντίον τους και σοβαρή παραβίαση των βασικών δικαιωμάτων τους. Η Γενική Συνέλευση υπογραμμίζει ότι πρέπει να ληφθούν νομοθετικά ή άλλα μέτρα σε εθνικό επίπεδο, ώστε να απαγορευθούν οι επιβλαβείς παραδοσιακές ή εθιμικές πρακτικές, και ζητεί από όλα τα κράτη να τηρήσουν τις διεθνείς δεσμεύσεις τους στον τομέα αυτό, ιδίως εκείνες που έχουν αναλάβει δυνάμει της διακήρυξης και του προγράμματος δράσης της Βιέννης, της διακήρυξης του Πεκίνου και του προγράμματος δράσης της τέταρτης παγκόσμιας διάσκεψης για τις γυναίκες, του προγράμματος δράσης της διεθνούς διασκέψεως για τον πληθυσμό και την ανάπτυξη και του προγράμματος δράσης με στόχο την εξάλειψη των παραδοσιακών πρακτικών που βλάπτουν την υγεία των γυναικών και των παιδιών.

Όσον αφορά τις αιτήσεις ασύλου, τα κράτη μέλη ανταλλάσσουν τακτικά, στο πλαίσιο του CIREA (Κέντρο Πληροφόρησης, Μελετών και Ανταλλαγών σε θέματα Ασύλου), πληροφορίες σχετικά με την αξιολόγηση των αιτήσεων ασύλου που υποβάλλουν άτομα από χώρες από τις οποίες προέρχεται μεγάλος αριθμός αιτούντων. Πάντοτε εξετάζεται μεταξύ άλλων το θέμα της σεξουαλικής βίας και των γεννητικών ακρωτηριασμών. Για τις αιτήσεις ασύλου που βασίζονται στους ανωτέρω λόγους πραγματοποιήθηκε επίσης ανταλλαγή πληροφοριών μεταξύ των εμπειρογνωμόνων του CIREA και των αντιπροσωπιών του Καναδά και των Ηνωμένων Εθνών κατά τη διάρκεια συνεδρίασης που διοργανώθηκε με τις χώρες αυτές στο πλαίσιο του διατλαντικού διαλόγου.

Ωστόσο, το Συμβούλιο δεν έχει λάβει έως τώρα καμία πρόταση για την εναρμόνιση των πολιτικών των κρατών μελών στον τομέα αυτό. Ο εν λόγω τομέας δεν περιλαμβάνεται εξάλλου χωριστά στο ψήφισμα του Συμβουλίου της 18ης Δεκεμβρίου 1997 για τον καθορισμό των προτεραιοτήτων συνεργασίας στον τομέα της δικαιοσύνης και των εσωτερικών υποθέσεων, για την περίοδο από 1ης Ιανουαρίου 1998 μέχρι της ημερομηνίας έναρξης ισχύος της συνθήκης του Άμστερνταμ(1), που εγκρίθηκε κατόπιν διαβουλεύσεως με το Ευρωπαϊκό Κοινοβούλιο.

(1) ΕΕ C 11 της 15.1.1998, σελ. 1.